Lic Board To Decide On Idbi Bank Issue | आईडीबीआई बैंक सौदे को आज अंतिम रूप देगा एलआईसी का निदेशक मंडल
आईडीबीआई बैंक सौदे को आज अंतिम रूप देगा एलआईसी का निदेशक मंडल
सूत्रों ने कहा कि बीमा नियामक इरडा के निर्देशों के अनुसार एलआईसी ने संपत्तियों और देनदारियों के विधिवत आकलन की प्रक्रिया पूरी कर ली है.
बेंकिंग और फाइनेंशियल | Bhasha | Updated: July 16, 2018 16:24 IST
सरकारी बीमा कंपनी भारतीय जीवन बीमा निगम (एलआईसी) के निदेशक मंडल की सोमवार को होने वाली बैठक में आईडीबीआई बैंक में 51 प्रतिशत हिस्सेदारी के अधिग्रहण को अंतिम रूप दिया जाएगा.
सूत्रों ने कहा कि बीमा नियामक इरडा के निर्देशों के अनुसार एलआईसी ने संपत्तियों और देनदारियों के विधिवत आकलन की प्रक्रिया पूरी कर ली है. एलआईसी आईडीबीआई बैंक में हिस्सेदारी खरीदने के लिए निदेशक मंडल की हरी झंडी मिलने के बाद बाजार नियामक सेबी का रुख करेगी.
उल्लेखनीय है कि एलआईसी को हिस्सेदारी खरीदने के लिए इरडा से पहले ही मंजूरी मिल चुकी है. इस कदम से कर्ज के बोझ तले दबे सरकारी बैंक को 10,000-13,000 करोड़ रुपये का पूंजी समर्थन मिलेगा. सूत्रों ने कहा , " एलआईसी-आईडीबीआई बैंक सौदे से बैंक के अल्पांश शेयरधारकों के हितों की रक्षा के लिए खुली पेशकश लायी जायेगी. ’’
भारतीय प्रतिभूति एवं विनियम बोर्ड (सेबी) के अधिग्रहण संहिता के तहत अधिग्रहणकर्ता को लक्षित कंपनी के छोटे शेयरधारकों के लिए 25 प्रतिशत या उससे अधिक शेयरों की खुली पेशकश करनी होती है. सूत्रों के मुताबिक बीमा नियामक एवं विकास प्राधिकरण (इरडा) ने पिछले महीने हैदराबाद में हुई बैठक में एलआईसी को आईडीबीआई बैंक में अपनी हिस्सेदारी 10.82 प्रतिशत से बढ़ाकर 51 प्रतिशत करने की अनुमति दे दी.
आईडीबीआई बैंक में बहुलांश हिस्सेदारी के अधिग्रहण के लिए एलआईसी को निदेशक मंडल की मंजूरी
IRCTC के IPO को पहले दिन शुरुआती घंटों में मिला 33 फीसदी अभिदान
एलआईसी ने आईडीबीआई बैंक में हिस्सेदारी बढ़ाने के तौर-तरीके और समयसीमा तय की
IDBILIC